Pööratavus
Pööratavus on laeva mereomadus, võime muuta vastavalt vajadusele liikumissuunda. Pööratavus ja kursil püsivus iseloomustavad laeva juhitavust. Pööratavus saavutatakse harilikult rooli abil. Et rool on tegus ainult laeva liikumisel, siis kasutatakse laeva parema pööratavuse saavutamiseks sõukruvi ümber paigutatavat pöörddüüsi, abisõukruvi (aktiivrool), tiivikkäiturit, asimuutkäiturit ja muid seadeldisi. Laeva pööratavust sõidul iseloomustab vähim pöörderingi (tsirkulatsiooni) läbimõõt. Harilikult on see 2-6 laeva pikkust.